Fokus op BEE, werkskepping in 2016, sê ZumaPres. Jacob Zuma tydens ‘n vorige geleentheid. Foto: Elmond Jiyane, GCIS “Ons doelwit is om ŉ Suid-Afrika te bou waar ekonomiese geleenthede vir almal vermeerder en nie net vir ŉ paar nie en ongelykheid, armoede en werkloosheid iets van die verlede word,” het Zuma gesê. “Daarom sal ons strewe na ekonomiese transformasie wat in 2016 sal voortduur.” Zuma het gesê 2016 sal ook gekenmerk word deur ŉ strewe na breër en meer betekenisvolle swart ekonomiese bemagtiging (BEE) en deelname in die land. “Dit sal langtermyn ekonomiese ontwikkeling, asook eenheid, genesing en versoening in die land verseker. Ons sal ook verder fokus op die areas wat in die 2015-staatsrede se negepuntplan genoem is om ekonomiese groei en werkskepping te bevorder.” Hy het gesê verdere geleenthede in die landbou-, mynbou-, kleinsake-ontwikkeling en energiebedrywe sal ondersoek word om die land se vervoer, water, sanitasie en telekommunikasie-ontwikkeling te versnel. Volgens Zuma sal meer inligting oor die staat se sleutel-inisiatiewe in die 2016-staatsrede verskaf word. “Met elke jaar wat verbygaan, beweeg ons land vorentoe in die rigting van ‘n beter lewe vir almal, teen baie verwagtinge in. Ons het hierdie jaar weer harder gewerk. Daar wag egter nog harder werk op ons in 2016 omdat uitdagings voortduur,” het hy gesê. “Daar is baie wat goed en besonders is aan Suid-Afrika en sy mense. Kom ons beklemtoon ons prestasies in 2016 en werk saam om dit wat steeds aandag benodig, reg te maak.”